अखिलेश-मायावती की दोस्ती का गवाह बन सकता है पटना, लालू यादव तैयार करवा रहे मंच  
2017 के यूपी विधानसभा चुनाव में एसपी-बीएसपी की हुई करारी हार
2019 लोकसभा चुनाव से पहले विपक्ष को एकजुट करने की कोशिश
27 अगस्त को पटना में रैली आयोजित कर रही है राजद
राजनीतिक प्रेक्षकों के मुताबिक राजनीतिक लिहाज से बेहद संवेदनशील उत्तर प्रदेश में एसपी और बीएसपी अगर एक साथ आती हैं तो यह सूबे में बीजेपी के अप्रत्याशित उभार को रोकने की दिशा में कारगर हो सकता है.
 
बीएसपी हाल के विधानसभा चुनाव में कुल 403 में से मात्र 19 सीटें ही जीत सकी थी. वर्ष 1992 के बाद यह उसका सबसे खराब प्रदर्शन है. तब उसे 12 सीटें हासिल हुई थीं. वर्ष 2012 के विधानसभा चुनाव में बीएसपी ने 80 सीटें जीती थीं. वहीं, एसपी भी इस बार महज 47 सीटों पर सिमट गयी, जो उसका अब तक का सबसे खराब प्रदर्शन है.
 
पिछले विधानसभा चुनाव में एसपी का वोट प्रतिशत 21 . 8 था, वहीं बीएसपी का 22 . 2 प्रतिशत रहा था. बीएसपी ने जहां सभी 403 सीटों पर चुनाव लड़ा था, वहीं एसपी ने अपने सहयोगी दल कांग्रेस के लिये 105 सीटें छोड़ी थीं.
 
विधानसभा चुनाव में बीजेपी और उसके सहयोगी दलों के कुल 403 में से 325 सीटें जीत लेने से विपक्ष बेहद कमजोर हो गया है. ऐसे में एसपी और बीएसपी के गठबंधन के स्वर तेज हो गये हैं.
इनपुट: भाषा